
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 09.04.2012
Pl-x 688/2011  


RAPORT 
asupra propunerii legislative pentru modificarea art.5 alin.(1) lit.h) din Legea  recunoştinţei faţă de eroii-martiri şi  luptătorii care au  contribuit la  victoria Revoluţiei române din decembrie 1989, precum şi  faţă de persoanele care şi-au jertfit viaţa sau  au  avut de suferit în urma revoltei muncitoreşti anticomuniste de la Braşov din noiembrie 1987 nr.341/2004
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea art.5 alin.(1) lit.h) din Legea  recunoştinţei faţă de eroii-martiri şi  luptătorii care au  contribuit la  victoria Revoluţiei române din decembrie 1989, precum şi  faţă de persoanele care şi-au jertfit viaţa sau  au  avut de suferit în urma revoltei muncitoreşti anticomuniste de la Braşov din noiembrie 1987 nr.341/2004, transmisă cu adresa nr. Pl-x 688 din  28 noiembrie 2011, înregistrată sub nr. 31/1159 din 29 noiembrie 2011. 
Conform dispoziţiilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a  respins iniţiativa legislativă  în şedinţa din 21  noiembrie 2011.
Consiliul Legislativ a avizat favorabil iniţiativa legislativă, conform avizului nr.673 din 20 iunie 2011.

 Guvernul, prin punctul de vedere transmis cu adresa nr.1985 din 26 august 2011, nu  susţine adoptarea acestei  iniţiative legislative.

Comisia  pentru administraţie publică, amenajarea teritoriului şi echilibru ecologic, au avizat negativ iniţiativa legislativă, conform avizului nr.26/518 din  7 decembrie 2011. 
Comisia  Parlamentară a Revoluţionarilor din Decembrie 1989, a avizat favorabil iniţiativa legislativă, conform avizului nr.42/363 din  22 decembrie 2011. 
Propunerea legislativă are ca obiect de reglementare modificarea art. 5 alin. (1) lit. h) din Legea recunoştinţei faţă de eroii martiri şi luptătorii care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au avut de suferit în urma revoltei muncitoreşti anticomuniste de la Braşov din noiembrie 1987 nr. 341/2004, cu modificările şi completările ulterioare, în sensul atribuirii locurilor de veci în concesiune, nu în proprietate, aşa cum se prevede în actuala formă a legii, şi doar în momentul decesului.
În conformitate cu prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică a dezbătut iniţiativa legislativă în şedinţa din 2 aprilie  2012.   
Cu prilejul dezbaterilor, membrii Comisiei au apreciat că  propunerea legislativă nu se justifică întrucât ar aduce atingere  principiului constituţional al egalităţii în drepturi a  cetăţenilor, stabilit de  art. 16 alin.(1) din  Legea  fundamentală, întrucât la momentul ipotetic al intrării în vigoare a prezentei propuneri legislative, titularii certificatelor preschimbate  care nu   şi-au materializat dreptul prevăzut la  art.5 alin.(1) lit. h) din Legea  nr.341/2004  s-ar afla într-o situaţie discriminatorie faţă de cei cărora autorităţile locale le-au atribuit deja locul de veci în proprietate.
Conform listei de prezenţă la lucrările  Comisiei au participat 18 deputaţi din totalul de 23 membri ai Comisiei juridice, de disciplină şi imunităţi.
 

La dezbaterea iniţiativei legislative a participat, în calitate de invitat, din partea Ministerului Administraţiei  şi Internelor, doamna Vasilica Baciu – şef serviciu.
În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să se propună plenului Camerei Deputaţilor, respingerea propunerii legislative pentru modificarea art.5 alin.(1) lit.h) din Legea  recunoştinţei faţă de eroii-martiri şi  luptătorii care au  contribuit la  victoria Revoluţiei române din decembrie 1989, precum şi  faţă de persoanele care şi-au jertfit viaţa sau  au  avut de suferit în urma revoltei muncitoreşti anticomuniste de la Braşov din noiembrie 1987 nr.341/2004.
În raport cu obiectul şi conţinutul său,  propunerea legislativă face parte din categoria legilor ordinare. 

                PREŞEDINTE,                                           SECRETAR,

                 Daniel BUDA                                    Gabriel ANDRONACHE
Expert 
Florica Manole
PAGE  
2

